3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการ

ในด้านผลิตและจัดจำหน่าย บริษัทฯ ได้รับการแต่งตั้งจาก บริษัท เป๊ปซี่-โคล่า อินเตอร์เนชั่นแนล
จำกัด, นิวยอร์ค ให้เป็นผู้ผลิต และจำหน่ายน้ำอัดลม โดยใช้เครื่องหมายการค้า เป๊ปซี่ เป๊ปซี่
แม็กซ์ เป๊ปซี่ ทวิสต์ มิรินด้า เซเว่นอัพ เมาเทนดิว และ คลับ รวมทั้งหัวน้ำเชื่อม
ภายใต้เครื่องหมายการค้า เป๊ปซี่ มิรินด้า เซเว่นอัพ ภายในราชอาณาจักร
โดยไม่มีการกำหนดวันสิ้นสุดของสัญญา
และมีเงื่อนไขสำคัญคือจะต้องซื้อหัวน้ำเชื้อซึ่งเป็นวัตถุดิบหลักในการผลิตจากบริษัท เป๊ปซี่-โคล่า
(ไทย) เทรดดิ้ง จำกัด หรือบริษัทในเครือ
รวมทั้งต้องรักษาคุณภาพของผลิตภัณฑ์ที่ใช้เครื่องหมายการค้าดังกล่าวให้อยู่ในมาตรฐานที่กำหนด
อนึ่งสิทธิ์ในการผลิตและจัดจำหน่ายดังกล่าวไม่สามารถโอนมอบให้ผู้อื่นได้ นอกจากนี้บริษัทฯ
ยังเป็นผู้ผลิต และจำหน่ายน้ำดื่มบริสุทธิ์ และน้ำโซดา ภายใต้เครื่องหมายการค้า "คริสตัล"
ของบริษัทฯเอง เป็นผู้ผลิต และจัดจำหน่ายเครื่องดื่มชาลิปตัน ชนิดคืนขวดให้กับ บริษัท เป๊ปซี่ ลิปตัน
อินเตอร์เนชั่นแนล จำกัด และเป็นผู้ผลิตจำหน่าย เครื่องดื่มผสมเกลือแร่ เกเตอเรด
ภายใต้ลิขสิทธิ์ของ Strokely Van Camp Inc. ประเทศสหรัฐอเมริกา

ในด้านการจัดจำหน่าย บริษัทฯ เป็นผู้จัดจำหน่ายเครื่องดื่มชูกำลัง “คาราบาวแดง” และ
“คาราบาว เอ็กซ์โอ” ให้กับ บริษัท คาราบาวตะวันแดง จำกัด

ในเดือนพฤศจิกายน 2548 บริษัทฯ ได้รับการแต่งตั้งให้เป็นผู้จัดจำหน่ายชาเขียวพร้อมดื่ม “โออิชิ”
ให้กับบริษัท โออิชิ เทรดดิ้ง จำกัด ในเดือน ธันวาคม 2548 บริษัทได้รับแต่งตั้ง จากบริษัท เป๊ปซี่
ลิปตัน อินเตอร์เนชั่นแนล จำกัด ให้เป็นผู้จัดจำหน่ายชาพร้อมดื่มลิปตันที่บรรจุในกระป๋อง
และขวดพีอีที ในเดือน กรกฎาคม 2549 บริษัทฯ ได้รับแต่งตั้งให้เป็นผู้จัดจำหน่ายน้ำผลไม้พร้อมดื่ม
รสส้ม และผลไม้รวม ภายใต้เครื่องหมายการค้า ทรอปิคานา ทวิสเตอร์ ของบริษัท เป๊ปซี่-โคล่า
(ไทย) เทรดดิ้ง จำกัด เครื่องดื่มชาลิปตันในขวดพีอีที และ น้ำผลไม้รวมทรอปิคานา ทวิสเตอร์
เป็นผลิตภัณฑ์ที่บริษัท เสริมสุข เบเวอร์เรจ จำกัด
เป็นผู้ผลิตภายใต้สัญญารับจ้างผลิตให้กับบริษัทที่เป็นเจ้าของลิขสิทธิ์ทั้งสอง ส่วนชาพร้อมดื่มลิปตัน
ชนิดกระป๋อง บริษัท เสริมสุข จำกัด (มหาชน)
เป็นผู้ผลิตภายใต้สัญญารับจ้างผลิตตั้งแต่เดือนกุมภาพันธ์ 2549

3.2 การตลาดและสภาพการแข่งขัน

  เครื่องดื่ม ”น้ำอัดลม”

อุตสาหกรรมการผลิต และจัดจำหน่ายน้ำอัดลมเป็นอุตสาหกรรมขนาดใหญ่
ซึ่งต้องใช้เครื่องจักรทันสมัยในการผลิตและการควบคุมคุณภาพรวมทั้งแรงงานจำนวนมากในด้านการขนส่งและการจัดจำหน่ายสินค้าสู่มือผู้บริโภค
อุตสาหกรรมการผลิตน้ำอัดลมได้ก่อให้เกิดความเจริญ และการจ้างแรงงานในท้องที่ที่โรงงานตั้งอยู่
การจัดจำหน่ายเครื่องดื่มของบริษัทฯ นอกจากจัดจำหน่ายในร้านค้าปลีกและค้าส่งแล้ว
ยังทำให้เกิดกิจการค้าย่อย อาทิเช่น รถเข็นขายน้ำ เพิงขายน้ำ เป็นต้น
ทั้งยังเป็นธุรกิจที่สนับสนุนอุตสาหกรรมอื่นๆ อีกเช่น อุตสาหกรรม น้ำตาล ขวดแก้ว ขวดพลาสติก
ลังพลาสติก ฝาจุกจีบ เป็นต้น

สภาพการแข่งขันของอุตสาหกรรมน้ำอัดลมเกิดขึ้นตลอดทั้งปี
ซึ่งในปัจจุบันอัตราการเจริญเติบโตของอุตสาหกรรมน้ำอัดลมไม่สูงนัก เนื่องจากมีเครื่องดื่มประเภทอื่น
เข้าสู่ตลาดเครื่องดื่มเป็นจำนวนมาก
รวมทั้งการเปลี่ยนแปลงกระแสความนิยมบริโภคเครื่องดื่มเพื่อสุขภาพอื่น ๆ ของผู้บริโภค อาทิเช่น
น้ำดื่มบริสุทธิ์ น้ำผลไม้ น้ำแร่ และอาหารนมเป็นต้น

ปัจจัยของความสำเร็จในการดำเนินธุรกิจน้ำอัดลมได้แก่ การมีสินค้าที่มีคุณภาพได้มาตรฐาน
การให้บริการที่ดี และการตอบสนองความต้องการของลูกค้าได้อย่างรวดเร็ว
ซึ่งโอกาสสำหรับการดำเนินธุรกิจเครื่องดื่มนั้นจะขึ้นอยู่กับการมีช่องทางการจำหน่ายเพื่อเข้าถึงผู้บริโภคเพิ่มขึ้น
การขยายตัวทางธุรกิจของลูกค้า อันได้แก่ ห้างตลาดค้าส่งค้าปลีกขนาดใหญ่ ซุปเปอร์มาร์เก็ต

ร้านค้าสะดวกซื้อ ร้านอาหารฟาส์ตฟู้ด เป็นต้น อัตราเจริญเติบโตของธุรกิจดังกล่าวขึ้นอยู่กับ
ปัจจัยพื้นฐานของเศรษฐกิจภายในประเทศเป็นสำคัญ

แนวโน้มการเจริญเติบโต และการพัฒนาของอุตสาหกรรมน้ำอัดลม
เป็นผลจากการขยายกิจกรรมทางด้านการตลาดเป็นเกณฑ์ ซึ่งรวมถึงการโฆษณา
การจัดการส่งเสริมการขาย การออกผลิตภัณฑ์ และบรรจุภัณฑ์ใหม่ ๆ
หรือการแนะนำสินค้ารสชาติใหม่เพื่อดึงดูดใจผู้บริโภค
เป็นผลให้การขยายตัวของอุตสาหกรรมมีอยู่อย่างต่อเนื่อง

ตามที่ได้กล่าวมาแล้วว่าอุตสาหกรรมน้ำอัดลม มีสภาพการแข่งขันสูง ต้องมีการปรับตัวอยู่ตลอดเวลา
เพื่อให้ทันเหตุการณ์ ปัจจุบันคู่แข่งขันสำคัญมีเพียงไม่กี่บริษัทเท่านั้น
ดังนั้นผู้ที่จะเข้ามาเป็นคู่แข่งขันรายใหม่ในอุตสาหกรรมนี้ จะต้องมีการลงทุนสูง
รวมทั้งมีบุคลากรที่มีประสบการณ์ เพื่อสร้างระบบจัดจำหน่าย
และสร้างให้สินค้าเป็นที่ยอมรับในตลาดได้
ส่วนอำนาจต่อรองของผู้ซื้อจะขึ้นอยู่กับขนาดและจำนวนการซื้อ
หรือข้อตกลงร่วมกันว่ามีมากน้อยเพียงไร

ในปี 2549 มีผู้ผลิตรายใหม่นำสินค้าน้ำอัดลมภายใต้ชื่อ “บิ๊กโคล่า”
เข้ามาแข่งขันช่วงชิงส่วนแบ่งตลาดจากผู้ประกอบการเดิม โดยเน้นจุดขายด้วยปริมาณที่มากกว่า
ในราคาที่ถูกกว่าผลิตภัณฑ์ที่จำหน่ายอยู่ในตลาดของบริษัทฯ และคู่แข่ง
การเข้ามาของผู้ผลิตรายใหม่นี้ยังไม่สามารถเข้ามาช่วงชิงส่วนแบ่งการตลาดไปจากบริษัทฯ ได้
เนื่องจากในปี 2549 ส่วนแบ่งการตลาดประเภทเครื่องดื่มน้ำดำของบริษัทฯ
ยังคงเติบโตอย่างต่อเนื่อง ประกอบกับบริษัทฯ
ได้ติดตามความเคลื่อนไหวในตลาดอย่างใกล้ชิดและดำเนินมาตรการทุกด้านในการปกป้องรักษาและเพิ่มส่วนแบ่งตลาดสำหรับผลิตภัณฑ์ของบริษัทฯ
อย่างต่อเนื่อง

น้ำดื่ม “คริสตัล ”

กลยุทธ์ที่ใช้ในการส่งเสริมการตลาดเน้นที่ คุณภาพของสินค้า ระบบการจัดจำหน่ายที่มีประสิทธิภาพ
และการบริการที่ดีต่อลูกค้า
เพื่อแข่งขันในตลาดน้ำดื่มซึ่งเป็นตลาดที่มีผู้แข่งขันในตลาดมากรายและไม่มีผู้ใดเป็นผู้นำด้านราคา
ปัจจุบันนอกจากน้ำดื่มคริสตัลของบริษัทฯ แล้ว ผู้ผลิตน้ำดื่มรายใหญ่อื่น ๆ ในตลาดได้แก่ น้ำดื่มสิงห์
น้ำดื่มเพียวไลฟ์ และน้ำทิพย์ อย่างไรก็ดี
ถึงแม้จะมีคู่แข่งขันรายใหญ่ที่พยายามผลักดันผลิตภัณฑ์ของตนผ่านช่องทางการจัดจำหน่ายต่าง ๆ
อย่างต่อเนื่องแล้ว บริษัทฯ ยังคงสามารถเพิ่มยอดขายของน้ำดื่มคริสตัลได้อย่างต่อเนื่อง
ในปีที่ผ่านมาบริษัทฯ ยังคงสามารถเพิ่มยอดขายเครื่องดื่มคริสตัลของบริษัทฯ ได้ในอัตราสูงถึงร้อยละ
45

น้ำดื่มคริสตัลเป็นผลิตภัณฑ์ที่มีจุดเด่นในด้านคุณภาพและมาตรฐานของสินค้า
โดยเป็นน้ำดื่มเพียงรายเดียวในประเทศที่ได้รับใบรับรองคุณภาพจาก NFS
ซึ่งเป็นองค์กรนานาชาติทำหน้าที่ตรวจสอบคุณภาพและออกใบรับรองน้ำดื่มบรรจุขวดที่ผ่านการตรวจสอบมาตรฐานอย่างเคร่งครัดแล้วเท่านั้น
นอกจากนี้ในการสำรวจความเห็นของผู้บริโภคในปี 2549 นี้ยังพบว่า
น้ำดื่มคริสตัลได้รับคะแนนจากผู้บริโภคเพิ่มขึ้นจากการสำรวจในปี 2546 ในทุก ๆ ด้าน

เครื่องดื่ม ” ลิปตันไอซ์ที ”

จากการที่บริษัทฯ มีความเชี่ยวชาญในธุรกิจเครื่องดื่มทั้งชนิดอัดลม และไม่อัดลม ทั้งในด้านการผลิต
และจัดจำหน่าย เมื่อบริษัท ยูนิลีเวอร์ ไทยโฮลดิ้งส์ จำกัด
ผู้ผลิตและจำหน่ายสินค้าอุปโภคและบริโภครายใหญ่ในเมืองไทย ได้เปิดตลาดชา

พร้อมดื่ม ลิปตันไอซ์ที ซึ่งมีทั้งในบรรจุภัณฑ์แบบกระป๋อง และชนิดบรรจุขวดขึ้นในประเทศ
จึงได้มอบหมายให้บริษัทฯเป็นผู้ผลิตและจัดจำหน่ายสินค้าดังกล่าว
ทำให้บริษัทฯเป็นบริษัทแรกของไทยที่ผลิตเครื่องดื่มครบวงจร
มีการจัดรายการเกี่ยวกับการส่งเสริมการขายต่างๆ โดยความร่วมมือประสานงานของทั้งสองบริษัท
จนทำให้ยอดจำหน่ายเพิ่มขึ้นอย่างรวดเร็ว

ในปี 2547 เป๊ปซี่ และ ยูนิลิเวอร์ ได้ร่วมทุนจัดตั้งธุรกิจร่วมภายใต้ชื่อ บริษัท เป๊ปซี่ ลิปตัน
อินเตอร์เนชั่นแนล จำกัด เพื่อส่งเสริมการขายผลิตภัณฑ์ชาลิปตันผ่านผู้ผลิตและบรรจุขวดทั่วโลก
ในประเทศไทยเสริมสุขยังคงเป็นผู้ผลิตและจัดจำหน่าย

ชาลิปตันชนิดคืนขวดและบรรจุกระป๋องภายใต้การอนุมัติจาก บริษัท เป๊ปซี่ ลิปตัน อินเตอร์เนชั่นแนล
จำกัด จึงเป็นอีกก้าวหนึ่งที่เสริมสุข และเป๊ปซี่โค
จะร่วมมือประสานงานกันในการพัฒนาธุรกิจและผลิตภัณฑ์เครื่องดื่มนอกเหนือจากน้ำอัดลม

ในปี 2549 ได้เพิ่มการผลิตและจำหน่ายชาลิปตันในขวดพีอีทีขนาดบรรจุ 500 ซีซีขึ้น
โดยการรับจ้างผลิตดำเนินการโดยบริษัท เสริมสุข เบเวอร์เรจ จำกัดซึ่งเป็นบริษัท
ในเครือเสริมสุข ส่วนการจัดจำหน่ายยังคงดำเนินการโดยบริษัท เสริมสุข จำกัด (มหาชน)
เช่นเดียวกับผลิตภัณฑ์อื่น ๆ ของลิปตัน
นอกจากนี้เพื่อให้สอดคล้องกับการบริหารการผลิตและการจัดจำหน่ายที่ได้มีการปรับเปลี่ยนใหม่
ภายหลังการเพิ่มผลิตภัณฑ์ในขวดพีอีทีดังกล่าว
ได้มีการเปลี่ยนสัญญาการผลิตชาลิปตันชนิดกระป๋องเป็นสัญญารับจ้างผลิตโดยบริษัท เสริมสุข
(มหาชน) จำกัดเป็นผู้รับจ้างผลิต และจัดจำหน่าย
ส่วนการผลิตและจำหน่ายชาลิปตันชนิดคืนขวดยังคงเป็นไปตามสัญญาเดิมทุกประการ

เครื่องดื่มเกลือแร่ “เกเตอเรด”

บริษัท Strokely Van Camp Inc. ได้แต่งตั้งให้ บริษัทเสริมสุข
จำกัด(มหาชน)เป็นผู้ดูแลการผลิต และจัดจำหน่ายเกเตอเรด (Gatorade) เครื่องดื่มเกลือแร่
อันดับหนึ่งของโลก ในประเทศไทย เกเตอเรด
เป็นเครื่องดื่มเกลือแร่ที่เป็นที่รู้จักและได้รับความนิยมในรสชาติและคุณสมบัติที่เหนือกว่าเครื่องดื่มเกลือแร่ทั่วไปด้วยส่วนผสมของเกลือแร่และความหวานที่เหมาะสม
ทำให้ร่างกายดูดซึมได้ดี เหมาะกับผู้ที่เสียเหงื่อและนิยมการออกกำลังกาย
จึงเป็นเครื่องดื่มเพื่อสุขภาพและอยู่ในกระแสความนิยมในขณะนี้
คู่แข่งในตลาดเครื่องดื่มเกลือแร่ในปัจจุบันได้แก่สปอนเซอร์ และเอ็มสปอร์ต เกเตอเรด มีให้เลือก
2 รสชาติ คือรสมะนาว และรสองุ่น ในบรรจุภัณฑ์แบบขวดแก้ว 2 ขนาด คือ 400 มิลลิลิตร และ
250 มิลลิลิตร

  น้ำผลไม้ “ทรอปิคานา ทวิสเตอร์”

อีกก้าวหนึ่งซึ่งบริษัทฯ ดำเนินการเพื่อให้เป็นผู้ผลิตและจัดจำหน่ายเครื่องดื่มครบวงจร
คือการเป็นผู้ผลิตและจัดจำหน่ายน้ำผลไม้ซึ่งมีส่วนผสมน้ำผลไม้ 10 เปอร์เซ็นต์ ภายใต้ชื่อ
“ทรอปิคานา ทวิสเตอร์” โดยการผลิตดำเนินการโดยบริษัท เสริมสุข เบเวอร์เรจ จำกัด
และจัดจำหน่ายโดยบริษัท เสริมสุข จำกัด (มหาชน) น้ำผลไม้ ทรอปิคานา ทวิสเตอร์ มีให้เลือก 2
รสชาติ คือรสส้ม และรสผลไม้รวม บรรจุในภาชนะบรรจุขวดแก้วขนาด 250 ซีซี และขวดพีอีทีขนาด
350 ซีซี จึงเป็นการเสนอทางเลือกอีกทางหนึ่งให้กับผู้บริโภค
เพื่อตอบสนองกระแสความนิยมเครื่องดื่มบำรุงสุขภาพซึ่งกำลังแพร่หลายอยู่ในขณะนี้

  เครื่องดื่ม “ คาราบาวแดง ”

หลังจากคืนสิทธิ์การจัดจำหน่ายเครื่องดื่มเอ็มให้กับบริษัท โอสถสภา จำกัด ในเดือนกันยายน 2545
แล้ว บริษัทฯ ได้ทำสัญญาเป็นตัวแทนจำหน่าย เครื่องดื่ม “คาราบาวแดง” เครื่องดื่มชูกำลังตัวใหม่
ให้กับบริษัท คาราบาวตะวันแดง จำกัด โดยเริ่มออกจำหน่ายตั้งแต่ปลายเดือนตุลาคม 2545
เป็นต้นมา ด้วยเครือข่ายการกระจายสินค้าที่มีประสิทธิภาพของบริษัทฯ
ประกอบกับความชำนาญในธุรกิจเครื่องดื่มชูกำลังมากว่า 17 ปี
และความแข็งแรงของแบรนด์สินค้าเครื่องดื่ม “คาราบาวแดง”

ในปี 2548 บริษัท คาราบาวตะวันแดง จำกัด ได้เพิ่มเครื่องดื่ม “คาราบาว เอ็กซ์โอ”
ซึ่งเป็นเครื่องดื่มชูกำลังกลิ่นวิสกี้ ให้บริษัทฯ เป็นผู้จัดจำหน่าย

  เครื่องดื่มชาเขียว “โออิชิ”

จากกระแสความนิยมในการบริโภคชาเขียวในระยะเวลา 3-4 ปีที่ผ่านมา
บริษัทฯได้ลงนามในสัญญาเป็นผู้จัดจำหน่ายชาเขียวพร้อมดื่มภายใต้ชื่อ "โออิชิ กรีนที" ให้กับ บริษัท
โออิชิ เทรดดิ้ง จำกัด โดยบริษัทคู่สัญญาดังกล่าวมีความเชื่อมั่นใน

ประสบการณ์ และศักยภาพของบริษัทฯ ที่จะช่วยกระจายสินค้าได้ครอบคลุมและทั่วถึงยิ่งขึ้น
ในเบื้องต้นสัญญาดังกล่าวมีระยะเวลา 3 ปี
โดยบริษัทฯจะเริ่มจัดจำหน่ายผลิตภัณฑ์ดังกล่าวตั้งแต่เดือน พฤศจิกายน 2548 เป็นต้นมา

 3.3 การจัดหาผลิตภัณฑ์และการบริการ

  วัตถุดิบสำคัญในการการผลิตจัดหาจากแหล่งต่างๆ ดังนี้

หัวน้ำเชื้อ เป๊ปซี่ เป๊ปซี่ แม็กซ์ เป๊ปซี่ ทวิสต์ มิรินด้า เซเว่นอัพ เมาเทนดิว และ คลับ จัดซื้อจาก
บริษัท เป๊ปซี่-โคล่า (ไทย) เทรดดิ้ง จำกัด ซึ่งเป็นผู้นำเข้าจากต่างประเทศ

หัวน้ำเชื้อ ชาลิปตัน รสพีช และ รสเลมอน จัดซื้อจาก บริษัท เป๊ปซี่-โคล่า (ไทย) เทรดดิ้ง จำกัด
ซึ่งเป็นผู้นำเข้าจากต่างประเทศ

หัวน้ำเชื้อ น้ำผลไม้ทรอปิคาน่า ทวิสเตอร์ และส่วนผสมเพื่อการผลิตเครื่องดื่ม เกเตอเรด
ผู้รับจ้างผลิตจัดซื้อโดยตรงจาก บริษัท เป๊ปซี่-โคล่า (ไทย) เทรดดิ้ง จำกัด
ซึ่งเป็นผู้นำเข้าจากต่างประเทศ

สินค้าที่บริษัทฯ เป็นผู้จัดจำหน่ายได้แก่ เครื่องดื่ม คาราบาว แดง และชาเขียว โออิชิ
จัดซื้อโดยตรงจากบริษัท ผู้ผลิตและเป็นเจ้าของผลิตภัณฑ์

วัตถุดิบที่ใช้ในการผลิตอื่นเป็นวัตถุดิบที่จัดซื้อในประเทศ เช่น น้ำตาล น้ำเชื่อมเหลวไฮฟรุคโตส 55%
ก๊าซคาร์บอนไดออกไซด์ เคมีภัณฑ์ ขวดแก้ว ฝาจุกเกลียว ฝาจุกจีบ ลังพลาสติก ขวด PET กระป๋อง
และกล่องกระดาษ

ไม่มีการซื้อวัตถุดิบจากผู้จำหน่ายรายใดเกินกว่า 30 %

บริษัทฯ มีโรงงานผลิตสินค้าเพื่อจำหน่าย 5 แห่ง ดังนี้

1)  โรงงานปทุมธานี ตั้งอยู่เลขที่ 63 ถนนนนทบุรี-ปทุมธานี ตำบลบางแขยง อำเภอเมือง
    จังหวัดปทุมธานี

2)  โรงงานนครราชสีมา ตั้งอยู่เลขที่ 211 หมู่ที่ 4 ถนนนครราชสีมา-กบินทร์บุรี อำเภอเมือง
    จังหวัดนครราชสีมา

3)  โรงงานนครสวรรค์ ตั้งอยู่เลขที่ 72 ถนนพหลโยธิน ตำบลนครสวรรค์ออก อำเภอเมือง
    จังหวัดนครสวรรค์

4)  โรงงานสุราษฎร์ธานี ตั้งอยู่เลขที่ 11 หมู่ 5 ถนนเอเซีย 41 ตำบลท่าโรงช้าง อำเภอพุนพิน
    จังหวัด สุราษฎร์ธานี

5)  โรงงานชลบุรี ตั้งอยู่เลขที่ 700/369 หมู่ที่ 6 ตำบลหนองไม้แดง อำเภอเมืองชลบุรี จังหวัด
    ชลบุรี

กำลังการผลิตและปริมาณการผลิต

  ------------------------------- ------------- ------------- -------------
                                  ปี 2549        ปี 2548        ปี 2547

  กำลังการผลิตเต็มที่                                              
  (หน่วย:ขวดต่อชั่วโมง)                                           

  น้ำอัดลม                          560,041       575,510       583,186

  ปริมาณการผลิตจริง                                              
  (หน่วย:ขวดต่อชั่วโมง)                                           

  น้ำอัดลม                          533,475       514,710       503,101

  การใช้กำลังการผลิต (%)             95.3%         89.4%         86.3%

  อัตราเพิ่มของปริมาณการผลิต (%)       +5.9%         +3.1%         -0.1 %
  ------------------------------- ------------- ------------- -------------

ในปี 2549 การผลิตน้ำอัดลมขนาด 10 ออนซ์ มีปริมาณลดลง ในขณะที่ขนาด 15
ออนซ์มีปริมาณเพิ่มขึ้น โดยมีสัดส่วนการผลิต 10 Oz : 15 Oz จาก 40 : 60 ในปี 2548 เป็น
35 : 65 ในปี 2549 เป็นผลให้กำลังการผลิตต่อชั่วโมง ซึ่งมีหน่วยวัดเป็นขวดต่อชั่วโมงลดลง

  ผลกระทบต่อสิ่งแวดล้อม

  การบำบัดน้ำเสีย

จากการดำเนินธุรกิจมากว่า 50 ปี บริษัท เสริมสุข จำกัด (มหาชน)
ได้ตระหนักถึงปัญหาสิ่งแวดล้อมมาโดยตลอด โดยตั้งแต่ระยะแรกของการดำเนินการ บริษัทฯ
เป็นบริษัท แรก ๆ ที่ริเริ่มนำระบบบำบัดน้ำเสียที่ได้มาตรฐานมาใช้
จนถูกยึดถือเป็นตัวอย่างและมีผู้ขอเข้าเยี่ยมชม เพื่อศึกษาเป็นแนวทางสำหรับค้นคว้าหาความรู้
ของบริษัทฯ ต่างๆ ตลอดจน นักเรียน นิสิต นักศึกษา ซึ่งบริษัทฯ ยินดีเผยแพร่ วิทยาการ
ดังกล่าวให้กับบุคคลทั่วไป

บริษัทฯ ได้ขยายธุรกิจ โดยมีการตั้งโรงงานเพิ่มขึ้นในจังหวัดต่าง ๆ อีกหลายแห่ง
ในแต่ละแห่งก็จะมีระบบบำบัดน้ำเสีย ที่ได้มาตรฐาน ตามที่ทางราชการกำหนด
ทั้งนี้เป็นผลจากการที่บริษัทฯได้ตระหนักถึงความรับผิดชอบต่อสังคม และการเสริมสร้างสิ่งแวดล้อมที่ดี

โดยเฉพาะอย่างยิ่งโรงงานของบริษัทฯ ที่ปทุมธานี ซึ่งตั้งอยู่ริมแม่น้ำเจ้าพระยา
อันเป็นแม่น้ำสายสำคัญ และถือว่าเป็นเส้นเลือดใหญ่ของประเทศ โดยบริษัทฯ
ได้เห็นถึงความสำคัญดังกล่าว จึงได้ลงทุนสร้างระบบบำบัดน้ำเสียที่มีประสิทธิภาพสูง
ด้วยงบเงินลงทุนเกือบ 50 ล้านบาท เพื่อบำบัดน้ำทิ้งก่อนที่จะระบายลงสู่แม่น้ำเจ้าพระยา
ตามมาตรฐานที่กำหนดโดยกรมโรงงานอุตสาหกรรม กระทรวงอุตสาหกรรม
และกรมการขนส่งทางน้ำและพาณิชย์นาวี กระทรวงคมนาคม ดังนี้

+-------+-------+-------+-------+-------+-------+-------+--------+
|       | PH    | BOD   | COD   | TSS   | TDS   | TKN   | Grease |
|       |       | (ppm) | (ppm) | (ppm) | (ppm) | (ppm) | & Oil  |
|       |       |       |       |       |       |       |        |
|       |       |       |       |       |       |       | (ppm)  |
+-------+-------+-------+-------+-------+-------+-------+--------+
| Sta   | 5.    | ≤ 20  | ≤ 120 | ≤ 50  | ≤     | ≤ 100 | ≤ 5    |
| ndard | 5-9.0 |       |       |       | 3000  |       |        |
+-------+-------+-------+-------+-------+-------+-------+--------+

การพัฒนาการขนส่งทางน้ำ ลดปัญหามลพิษ ตามที่บริษัทฯ
ได้เป็นผู้ริเริ่มระบบการขนส่งทางน้ำเป็นรายแรกตั้งแต่ปี 2523
และได้พัฒนามาอย่างต่อเนื่องจนกระทั่งในปัจจุบันเสริมสุขมีเรือลากจูงทั้งสิ้น 3 ลำ และเรือลำเลียง
4 ลำแต่ละลำสามารถบรรทุกเครื่องดื่มได้ถึง 8,640 ลังหรือเท่ากับรถลำเลียง 10 คัน
ซึ่งการใช้ระบบขนส่งทางน้ำ นอกจากจะช่วยลดค่าใช้จ่ายในการขนส่งสินค้าแล้ว
ที่สำคัญคือช่วยลดปัญหามลพิษและความคับคั่งของการจราจรทางบก
ตลอดจนช่วยประหยัดพลังงานเชื้อเพลิงให้กับประเทศอีกด้วย

ในระบบการกำจัดวัตถุดิบเหลือใช้ บริษัทฯมีระบบกำจัดอย่างมีประสิทธิภาพ
และไม่มีปัญหาด้านสิ่งแวดล้อมหรือปัญหาด้านกฎหมายอื่นใด ตลอดปีที่ผ่านมา[]

4.  งานที่ยังไม่ได้ส่งมอบ

  -ไม่มี-